
              Αθήνα,  16  Ιουνίου  2016

Προς

τις Ελεγκτικές Εταιρείες

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα: Υπόδειγμα έκθεσης ελέγχου επί της Ετήσιας (Εξαμηνιαίας) Έκθεσης Διαχειρίσεως Αμοιβαίου Κεφαλαίου.
Κύριοι, 
Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Η΄30/2α/15.6.2016 συνεδρίασή του, αφού έλαβε υπόψη τη σχετική εισήγηση του Επιστημονικού Συμβουλίου ενέκρινε ομόφωνα το επισυναπτόμενο στην παρούσα Υπόδειγμα έκθεσης ελέγχου επί της Ετήσιας (Εξαμηνιαίας) Έκθεσης Διαχειρίσεως Αμοιβαίου Κεφαλαίου.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Συνημμ: 1
Κοινοποίηση:
( Επιστημονικό Συμβούλιο Σ.Ο.Ε.Λ.
Εσωτερική Διανομή:
( Υπηρεσία Μητρώου Σ.Ο.Ε.Λ.
Υπόδειγμα Έκθεσης Ανεξάρτητου Ορκωτού Ελεγκτή Λογιστή

Προς τη Διοίκηση της «ΧΧΧ Α.Ε.Δ.Α.Κ.» για λογαριασμό των μεριδιούχων του Αμοιβαίου Κεφαλαίου  «XXX»
Έκθεση Ελέγχου επί της Ετήσιας (Εξαμηνιαίας) Έκθεσης Διαχειρίσεως Αμοιβαίου Κεφαλαίου

Ελέγξαμε την ανωτέρω/συνημμένη Ετήσια (Εξαμηνιαία) Έκθεση Διαχειρίσεως του Αμοιβαίου Κεφαλαίου «XXX» (η Έκθεση Διαχειρίσεως) της περιόδου από 1η Ιανουαρίου έως 31η Δεκεμβρίου (30η Ιουνίου) ΧΧΧΧ, που καταρτίστηκε από τη διαχειριζόμενη την περιουσία του «ΧΧΧ» εφεξής «Διαχειρίστρια Εταιρεία» και περιέχει την κατάσταση χρηματοοικονομικής θέσης (ισολογισμό), την κατάσταση εξέλιξης των καθαρών περιουσιακών στοιχείων περιόδου, καθώς και τις λοιπές πληροφορίες, τα στοιχεία και τις επεξηγηματικές σημειώσεις του Αμοιβαίου Κεφαλαίου. 
Ευθύνη της Διοίκησης της Διαχειρίστριας Εταιρείας για την Έκθεση Διαχειρίσεως

Η διοίκηση της Διαχειρίστριας Εταιρείας έχει την ευθύνη για την κατάρτιση της Έκθεσης Διαχειρίσεως, σύμφωνα με τις σχετικές διατάξεις του Ν. 4308/2014 και του Ν. 4099/2012 καθώς και της απόφασης 17/633/20.12.2012 του Διοικητικού Συμβουλίου της Επιτροπής Κεφαλαιαγοράς και για εκείνες τις εσωτερικές δικλίδες, που η διοίκηση της Διαχειρίστριας Εταιρείας καθορίζει ως απαραίτητες, ώστε να καθίσταται δυνατή η κατάρτιση Έκθεσης Διαχειρίσεως απαλλαγμένης από ουσιώδη ανακρίβεια, που οφείλεται είτε σε απάτη είτε σε λάθος.
Ευθύνη του Ελεγκτή

Η δική μας ευθύνη είναι να εκφράσουμε γνώμη επί της Έκθεσης Διαχειρίσεως με βάση τον έλεγχό μας. Διενεργήσαμε τον έλεγχό μας σύμφωνα με τα Διεθνή Πρότυπα Ελέγχου. Τα πρότυπα αυτά απαιτούν να συμμορφωνόμαστε με κανόνες δεοντολογίας, καθώς και να σχεδιάζουμε και διενεργούμε τον έλεγχο με σκοπό την απόκτηση εύλογης διασφάλισης για το εάν η Έκθεση Διαχειρίσεως αυτή είναι απαλλαγμένη από ουσιώδη ανακρίβεια. 
Ο έλεγχος περιλαμβάνει τη διενέργεια διαδικασιών για την απόκτηση ελεγκτικών τεκμηρίων, σχετικά με τα ποσά, τις λοιπές πληροφορίες, τα στοιχεία και τις επεξηγηματικές σημειώσεις στην Έκθεση Διαχειρίσεως. Οι επιλεγόμενες διαδικασίες βασίζονται στην κρίση του ελεγκτή περιλαμβανομένης της εκτίμησης των κινδύνων ουσιώδους ανακρίβειας της Έκθεσης Διαχειρίσεως που οφείλεται είτε σε απάτη είτε σε λάθος. Κατά τη διενέργεια αυτών των εκτιμήσεων κινδύνου, ο ελεγκτής εξετάζει τις εσωτερικές δικλίδες που σχετίζονται με την κατάρτιση της Έκθεσης Διαχειρίσεως, με σκοπό το σχεδιασμό ελεγκτικών διαδικασιών κατάλληλων για τις περιστάσεις, αλλά όχι με σκοπό την έκφραση γνώμης επί της αποτελεσματικότητας των εσωτερικών δικλίδων της Διαχειρίστριας Εταιρείας. Ο έλεγχος περιλαμβάνει επίσης την αξιολόγηση της καταλληλότητας των λογιστικών αρχών και μεθόδων που χρησιμοποιήθηκαν και του εύλογου των εκτιμήσεων που έγιναν από τη διοίκηση της Διαχειρίστριας Εταιρείας, καθώς και αξιολόγηση της συνολικής παρουσίασης της Έκθεσης Διαχειρίσεως. 
Πιστεύουμε ότι τα ελεγκτικά τεκμήρια που έχουμε συγκεντρώσει είναι επαρκή και κατάλληλα για τη θεμελίωση της ελεγκτικής μας γνώμης.

Γνώμη

Κατά τη γνώμη μας, η ανωτέρω/συνημμένη Έκθεση Διαχειρίσεως, της περιόδου από 1η Ιανουαρίου έως 31η Δεκεμβρίου (30η Ιουνίου) ΧΧΧΧ, έχει καταρτιστεί από κάθε ουσιώδη άποψη σύμφωνα με τις σχετικές διατάξεις του Ν. 4308/2014, περιλαμβάνοντας τις πληροφορίες και τα στοιχεία που προβλέπονται από το άρθρο 77 του Ν. 4099/2012 και το άρθρο 4 της απόφασης 17/633/20.12.2012 του Διοικητικού Συμβουλίου της Επιτροπής Κεφαλαιαγοράς. 

Έδρα του ελεγκτή [πόλη], ημερομηνία]

[Ορκωτός  Ελεγκτής  Λογιστής]

Αρ Μ ΣΟΕΛ:

[Ελεγκτική Εταιρεία]

[Διεύθυνση]

[Αρ Μ  ΣΟΕΛ: Εταιρείας]

� Ειδικότερα στην Έκθεση Ελέγχου επί της Ετήσιας / Εξαμηνιαίας Έκθεσης Διαχειρίσεως Αμοιβαίου Κεφαλαίου  μέχρι να δοθούν οδηγίες για τον τρόπο εφαρμογής των διατάξεων του Ν.4308/2014 από την Επιτροπή Κεφαλαιαγοράς και να καταργηθούν οι περιορισμοί που θέτει το Νομοθετικό / Κανονιστικό πλαίσιο σχετικά με την κίνηση κεφαλαίων  θα περιλαμβάνονται  ως θέματα έμφασης, τα εξής:





Έμφαση Θεμάτων


Εφιστούμε την προσοχή σας στα εξής:


(1)	στη σημείωση ΧΧ της Έκθεσης Διαχειρίσεως όπου γίνεται αναφορά στο πλαίσιο κατάρτισής της σύμφωνα με τις υφιστάμενες κανονιστικές διατάξεις.


(2)	στη σημείωση ΧΧ της Έκθεσης Διαχειρίσεως όπου γίνεται αναφορά στους συνεχιζόμενους περιορισμούς που θέτει το Νομοθετικό / Κανονιστικό πλαίσιο σχετικά με την κίνηση κεφαλαίων οι οποίοι εκτιμάται ότι επηρεάζουν σημαντικά τη δραστηριότητα των Αμοιβαίων Κεφαλαίων.


Στη γνώμη μας δεν διατυπώνεται επιφύλαξη σε σχέση με τα θέματα αυτά.

